کاروان چێوار

کاروان عوسمان محەممەد ناسراو بە کاروان چێوار (لەدایکبووی ١٩٧٦ لە سلێمانی، عێراق) ھونەرمەند، ئەکتەر، دەرھێنەری شانۆیی و پێشکەشکارێکی تەلەڤیزیۆنیی کوردە. ئەو بەتایبەتی بەھۆی پێشکەشکردنی بەرنامەی "سەکۆ" لە کەناڵی ئێن ئاڕ تی ناسراوە.

 ژیانی سەرەتایی و خوێندن 
کاروان چێوار لە ساڵی ١٩٧٦ لە شاری سلێمانی لەدایکبووە. خوێندنی لە پەیمانگای هونەرە جوانەکانی ھەمان شار لە بەشی شانۆ تەواو کردووە.

 ژیانی ھونەری 

 شانۆ 
کاروان چێوار ئەکتەر و دەرھێنەرێکی دیاری بواری شانۆیە و ئەندامی کۆڕی شانۆی با بووە. لە ماوەی کارکردنیدا خاوەنی زیاتر لە ١٣ کاری شانۆیی بووە، چ وەک ئەکتەر و چ وەک دەرھێنەر. لە چەندین بۆنە و فێستیڤاڵدا خەڵاتی لە بواری نواندن و دەرھێنان بەدەست ھێناوە.

 تەلەڤیزیۆن 
لە ساڵی ٢٠١٠ وەک ئامادەکار و پێشکەشکار دەستی بە کارکردن کرد لە بەرنامەی "سەکۆ" لە کەناڵی ئاسمانیی ئێن ئاڕ تی. دوای کۆچکردنی بۆ ئەڵمانیا، ڕایگەیاند کە لە کەناڵی "کوردنیوز" (Kurdnews) کە لە ئەوروپاوە پەخش دەکات، دەست بە پێشکەشکردنی بەرنامە دەکاتەوە.

 کۆچکردن بۆ ئەڵمانیا و ھەڕەشەکان 
چێوار لە ساڵی ٢٠١٥، لەگەڵ شەپۆلی کۆچی کوردان بەرەو ئەورووپا، کوردستانی بەجێهێشت و ڕووی لە وڵاتی ئەڵمانیا کرد. دوای ساڵێک و لە ٢٠١٦دا گەڕایەوە کوردستان و دەستی بە پێشکەشکردنی ھەمان بەرنامەی "سەکۆ" کردەوە. ئەو کات هۆکاری گەڕانەوەی بۆ "بەرگەنەگرتنی دووریی نیشتمان" گەڕاندەوە.

بەڵام دوای ساڵێک کارکردن، جارێکی دیکە لەگەڵ خێزانەکەیدا گەڕایەوە بۆ ئەڵمانیا. ئەمجارەیان چێوار ڕایگەیاند کە ھۆکاری جێھێشتنی کوردستان پەیوەندی بە ھەڕەشە و ھێرشکردنە سەریەوە ھەبووە. بە وتەی خۆی، چەندین جار ھەڕەشەی لێ کراوە و دواجاریش لە ناوەڕاستی شاری سلێمانی ھێرشی جەستەیی کراوەتە سەر بەہۆی بەرنامەیەکی کە تایبەت بووە بە کەرتی نەوت. ئەو ئاماژەی بەوەش کرد کە بەھۆی فشاری دایکی و ئامۆژگاریی ھاوڕێیەکی، بڕیاری داوە بە بێدەنگی کوردستان جێبھێڵێت.

لەلایەکی ترەوە، وێستگە نیوز ڕایگەیاند کە دوای پەیوەندیکردن بە پۆلیسی سلێمانی و سەنتەری میترۆوە، ھیچ سکاڵا و دۆسیەیەکی فەرمی لەسەر ئەو ھێرشە تۆمار نەکراوە. لە وەڵامدا چێوار وتوویەتی: "جا کێ گوێی پێ ئەدا؟ بە بۆچوونی من، بێدەنگی گەورەترین ھاوارە."

 ژیانی تایبەتی 
کاروان چێوار خێزاندارە و لەگەڵ ھاوسەر و منداڵەکانیدا لە وڵاتی ئەڵمانیا نیشتەجێیە.

 بەرھەمە شانۆییەکان 
ھەندێک لەو شانۆگەرییانەی کە وەک ئەکتەر یان دەرھێنەر کاری تێدا کردوون:
 ھاملێت
 ئۆدیبی پاشا
 زەوی یاساغ
 ئەودەمەی دنیا بێتامە حەیرانێک
 چاو ئەکەیتەوە لمە جەستە سەحرایە ڕۆح
 دەستێ جلیتر ڕەش ڕەش
 وەرە بەھەشت ببینە
 چی لەبارەی
 بەو ھێمنیەی ئەو بدوێ
 جەنگێک لە پێناو مانگدا
 دەرگا داخراوەکان
 وادەی ئەجەلمە یاران

 ئەمانەش ببینە 
عوسمان چێوار

 سەرچاوەکان